12. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 246 της 24 Απρ./14 Μαίου 1964 (ΦΕΚ Α΄  78) Περί χορηγήσεως κατ’ έτος αδειών μετ’ αποδοχών εις το υπαλληλικόν και τεχνικόν προσωπικόν των Κινηματογράφων και Θεάτρων. Έχοντες υπ’ όψιν: 1.Τας διατάξεις της παρ. 8 του άρθρ. 2 του Α.Ν. 539/1945 «περί χορηγήσεως κατ’ έτος εις τους μισθωτούς αδειών μετ’ αποδοχών». 2.Τας διατάξεις της παρ. 3 του άρθρ. 9 του Ν.Δ. 3755/57 «περί αυξήσεως αναδρομικώς των αποδοχών των μισθωτών κ.λπ.». 3.Τας από 6.2.64 και 21.2.64 γνωμοδοτήσεις του Εθνικού Γνωμοδοτικού Συμβουλίου Κοινωνικής Πολιτικής, και την υπ’ αριθ. 202/64 τοιαύτην του Συμβουλίου Επικρατείας, προτάσει του Ημετέρου επί της Εργασίας Υπουργού, απεφασίσαμεν και διατάσσομεν: Άρθρ.1.-1.Οι ανήκοντες εις το υπαλληλικόν και τεχνικόν προσωπικόν των Κινηματογράφων και των Θεάτρων, το απασχολούμενον διαδοχικώς εις θερινόν και χειμερινόν κινηματογράφον ή θέατρον, του αυτού εργοδότου, ασχέτως της μεσολαβούσης απαραιτήτου διακοπής μεταξύ λήξεως και ενάρξεως εκάστης περιόδου, ως και οι ανήκοντες εις το απασχολούμενον μόνον εις χειμερινόν ή θερινόν κινηματογράφον ή θέατρον, δικαιούνται κατ’ έτος αδείας μετ’ αποδοχών, τόσων εργασίμων ημερών, όσοι είναι και οι μήνες πραγματικής απασχολήσεώς του, παρ’ εκάστω εργοδότη.Τμήμα μηνός περιλαμβάνον περισσοτέρας των 15 ημερών, λογίζεται ως πλήρης μην. 2.Η ως άνω άδεια δέον να χορηγήται παρ’ εκάστου των υποχρέων εργοδοτών τόσον χρόνον προ της λήξεως εκάστης κινηματογραφικής ή θεατρικής περιόδου, όσον είναι ο χρόνος του συνόλου των ημερών αδείας ας δικαιούται έκαστος, του ως άνω προσωπικού, πλην εάν εχορηγήθησαν ίσαι ημέραι αδείας κατά την διάρκειαν της περιόδου, ή εχορηγήθησαν ολιγώτεραι, οπότε αύται αφαιρούνται εκ του συνόλου των ημερών αδείας, ας κατά τα ανωτέρω δικαιούται ο μισθωτός. Άρθρ.2.-Πάσα παράβασις των ανωτέρω διατάξεων διώκεται και τιμωρείται κατά τας διατάξεις της παρ. 5 του άρθρ. 7 του Α.Ν. 539/45 «περί χορηγήσεως κατ’ έτος εις τους μισθωτούς αδειών μετ’ αποδοχών.». 